《双竹》
宋代·赵抃

余家有故园，园中可图录。天然一派根，一根生两竹。

一长复一一，比之如手足。长者似乃兄，一者弟相逐。

我见人弟兄，少有相和睦。竹分长幼情，人岂无尊宿。

将竹比人心，人殆类禽畜。常记五六岁，不见还呼哭。

及至长大时，妻孥相亲族。咫尺不相见，相疏何太速。

不顾父母生，同胞又同腹。旦夕慕歌欢，几能思骨肉。

枉具人须眉，而食天五谷。静思若斯人，争及园中竹。

作者简介：赵抃（biàn）（1008年—1084年）， 字阅道，号知非，衢州西安（今浙江省衢州市柯城区信安街道沙湾村）人。北宋名臣。元丰七年（1084年），赵抃逝世，年七十七，追赠太子少师，谥号“清献”。赵抃在朝弹劾不避权势，时称“铁面御史”。平时以一琴一鹤自随，为政简易，长厚清修，日所为事，夜必衣冠露香以告于天。著有《赵清献公集》。